విజయ్ హజారే ట్రోఫీ

విజయ్ హజారే ట్రోఫీ (IDFC ఫస్ట్ బ్యాంక్ విజయ్ హజారే ట్రోఫీ), వార్షిక పరిమిత ఓవర్ల దేశీయ క్రికెట్ పోటీ. భారత క్రికెట్ నియంత్రణ బోర్డు నిర్వహించే ఈ పోటీలో రంజీ ట్రోఫీ ప్లేట్ల లోని రాష్ట్ర జట్లు ఆడతాయి. గతంలో దీన్ని రంజీ వన్-డే ట్రోఫీ అనేవారు. 2002-03 సీజన్‌లో ప్రారంభించిన ఈ టోర్నమెంటుకు ఆ తరువాత, ఇరవయ్యవ శతాబ్దపు దిగ్గజ భారత క్రికెటరు విజయ్ హజారే పేరు పెట్టారు. 

ఐదుసార్లు ఈ ట్రోఫీని గెలుచుకున్న అత్యంత విజయవంతమైన జట్టుగా తమిళనాడు నిలిచింది. సౌరాష్ట్ర క్రికెట్ జట్టు ప్రస్తుత (2022-23 విజయ్ హజారే ట్రోఫీ) ఛాంపియన్‌. మహారాష్ట్రను ఓడించి వారు తమ రెండవ టైటిల్‌ను గెలుచుకున్నారు.

ఆకృతి 
2014-15 సీజన్ వరకు, 28 జట్లను క్రింది విధంగా 5 జోనల్ గ్రూపులుగా విభజించారు:

గ్రూప్‌లోని ప్రతి జట్టుతోనూ ఒకసారి ఆడిన తర్వాత, ఐదుగురు విజేతలు, ఉత్తమ ప్రదర్శన కనబరిచిన రన్నరప్ నేరుగా క్వార్టర్ ఫైనల్ దశకు అర్హత సాధిస్తారు. అయితే మిగిలిన నలుగురు రన్నరప్‌లు ప్రిలిమినరీ క్వార్టర్ ఫైనల్స్‌లో ఆడతారు. ప్రీ-క్వార్టర్ ఫైనల్స్‌లో గెలిచిన ఇద్దరు, క్వార్టర్ ఫైనల్ దశలోని మిగిలిన ఆరు జట్లతో చేరతారు. 2015–16 నుండి 2017–18 సీజన్ వరకు, జోనల్ గ్రూపులను 4 చేసి ఒక్కో గ్రూపులో 7 జట్లను పెట్టారు.

2018 నుండి 2019 సీజన్ వరకు, జట్లను 3 ఎలైట్ గ్రూపులు, 1 ప్లేట్ గ్రూపుగా విభజించారు. 2 టాప్ ఎలైట్ గ్రూప్‌లో 9 జట్లు ఉండగా, 3వ ఎలైట్ గ్రూప్‌లో 10 టీమ్‌లు ఉన్నాయి. ప్లేట్ గ్రూప్‌లో 9 కొత్త జట్లు ఉంటాయి. మునుపటి 3 సీజన్లలో సగటు పాయింట్ల ఆధారంగా జట్లను సమూహాలలో చేర్చారు.

టోర్నమెంటు చరిత్ర 
టోర్నమెంటు ప్రారంభ ఎడిషన్ 1993-94 సీజన్ నుండి 2001-02 సీజన్ వరకు, ఫైనల్స్ నిర్వహించలేదు. జట్లు తమతమ జోన్‌లలో మాత్రమే ఆడాయి. విజేత అంటూ ఎవరూ ఉండేవారు కాదు.

2002-03, 2003-04 సీజన్లలో, ప్రతి జోన్‌లోని అగ్రశ్రేణి జట్లకు చివరి రౌండ్-రాబిన్ దశ జరిగింది. 2004–05 టోర్నమెంటు నుండి, సెమీ-ఫైనల్, ఫైనల్‌తో సహా వివిధ ఫార్మాట్‌లతో నిర్వహించారు.

మూలాలు